Na podlagi 15. člena Zakona o nagradah in priznanjih za izjemne dosežke v znanstveno-raziskovalni in razvojni dejavnosti (Uradni list RS, št. [93/05](http://www.iusinfo.si/Objava/Besedilo.aspx?Sopi=0152%20%20%20%20%20%20%20%20%20%20%20%20%20%202005102100|RS-93|9630|4017|O|) in [79/17](http://www.iusinfo.si/Objava/Besedilo.aspx?Sopi=0152%20%20%20%20%20%20%20%20%20%20%20%20%20%202017122800|RS-79|12130|3783|O|)) in Pravilnika o nagradah in priznanjih za izjemne dosežke v znanstveno-raziskovalni in razvojni dejavnosti (Uradni list RS št. 21/18)

Odbor Republike Slovenije za podelitev nagrad in priznanj za izjemne dosežke v znanstveno-raziskovalni in razvojni dejavnosti objavlja

**J A V N I   R A Z P I S**

**za Zoisovo nagrado, Zoisovo priznanje, Puhovo nagrado, Puhovo priznanje in priznanje ambasador oziroma ambasadorka znanosti Republike Slovenije v letu 2022**

***1. Naziv in sedež razpisovalca***

Odbor Republike Slovenije za podelitev nagrad in priznanj za izjemne dosežke v znanstveno-raziskovalni in razvojni dejavnosti  (v nadaljevanju Odbor), Masarykova 16, 1000 Ljubljana.

***2. Pravna podlaga za izvedbo razpisa***

Odbor Republike Slovenije Odbor Republike Slovenije za podelitev nagrad in priznanj za izjemne dosežke v znanstveno-raziskovalni in razvojni dejavnosti na podlagi Zakona o nagradah in priznanjih za izjemne dosežke v znanstveno-raziskovalni in razvojni dejavnosti (Uradni list RS št. 93/05 in [79/17](http://www.iusinfo.si/Objava/Besedilo.aspx?Sopi=0152%20%20%20%20%20%20%20%20%20%20%20%20%20%202017122800|RS-79|12130|3783|O|), v nadaljevanju: Zakon) in Pravilnika o nagradah in priznanjih za izjemne dosežke v znanstveno-raziskovalni in razvojni dejavnosti (Uradni list RS št. 21/18, v nadaljevanju: Pravilnik) objavlja javni razpis za Zoisovo nagrado, Zoisovo priznanje, Puhovo nagrado, Puhovo priznanje in priznanje ambasador znanosti Republike Slovenije v letu 2022 (v nadaljevanju: javni razpis).

V skladu z Zakonom o enakih možnostih moških in žensk (Uradni list RS št. št. [59/02](http://www.uradni-list.si/1/objava.jsp?sop=2002-01-2837), [61/07](http://www.uradni-list.si/1/objava.jsp?urlid=200761&stevilka=3299)-ZUNEO-A, [33/16](http://www.uradni-list.si/1/objava.jsp?sop=2016-01-1427) – ZVarD in 59/19) želi Odbor s tem javnim razpisom med nagrajenci vzpodbuditi tudi uravnoteženo zastopanost spolov, zato še posebej vabi k predlaganju kandidatk za nagrade.

***3. Predmet razpisa z navedbo osnovnih pogojev***

Predmet javnega razpisa je zbiranje vlog za Zoisovo nagrado, Zoisovo priznanje, Puhovo nagrado, Puhovo priznanje in priznanje ambasador oziroma ambasadorka znanosti Republike Slovenije (v nadaljevanju: ambasador znanosti RS). Zakon v 3.a členu določa, da se vsako leto lahko podeli skupno največ 15 nagrad in priznanj. Pravilnik v 10. členu določa, da se pri tem vsako leto lahko podeli največ:

* dve Zoisovi nagradi za življenjsko delo,
* štiri Zoisove nagrade za vrhunske dosežke,
* šest Zoisovih priznanj,
* eno priznanje ambasador oziroma ambasadorka znanosti Republike Slovenije,
* eno Puhovo nagrado za življenjsko delo,
* eno Puhovo nagrado za vrhunske dosežke in
* eno Puhovo priznanje.

V 3.b členu Zakon določa, da se nagrade in priznanja posmrtno ne morejo podeliti, zato na razpis ni mogoče prijaviti pokojnih kandidatov in kandidatk. Nagrade in priznanja se izjemoma lahko podelijo posmrtno, če je kandidat/-ka za nagrado oziroma priznanje še živel/-a v času vložitve predloga za podelitev nagrade oziroma priznanja.

**3.1 Zoisova nagrada**

Zoisovo nagrado lahko prejme raziskovalec ali raziskovalka v Republiki Sloveniji, ki je s svojimi dosežki trajno prispeval/-a k razvoju znanstveno-raziskovalne in razvojne dejavnosti v Republiki Sloveniji. Zoisovo nagrado se podeli posamezniku/-ce in skupini za delo, ki je nastalo pretežno v Sloveniji ali so k njemu prispevali delavci/-ke organizacij s sedežem v Sloveniji.

Odbor podeljuje Zoisovo nagrado za:

* življenjsko delo raziskovalca oziroma raziskovalke ~~(v nadaljnjem besedilu: raziskovalec~~), ki se je s svojim delom izjemno uveljavil/-a na področju znanstveno-raziskovalne in razvojne dejavnosti,
* vrhunske dosežke na področju znanstveno-raziskovalne in razvojne dejavnosti.

Zoisova nagrada za življenjsko delo se podeli raziskovalcu ali raziskovalki, ki je s svojim delom in izjemnim raziskovalnim opusom bistveno prispeval/-a k razvoju znanosti na določenem področju in ki se je izjemno uveljavil/-a na področju znanstveno-raziskovalne in razvojne dejavnosti v slovenskem prostoru ali je pretežno deloval/-a v Republiki Sloveniji. Za to nagrado je lahko predlagan/-a raziskovalec/-ka, ki je dopolnil/-a 65 let starosti.

Pri ocenjevanju vlog za Zoisovo nagrado za vrhunske dosežke se upoštevajo dela, ki so bila objavljena v zadnjih sedmih letih pred predlaganjem (od vključno leta 2015 do vključno leta 2021).

**3.2 Zoisovo priznanje**

Zoisovo priznanje se podeli za pomembne dosežke na področju znanstveno-raziskovalne in razvojne dejavnosti Zoisovo. Priznanje lahko prejme raziskovalec/-ka v Republiki Sloveniji, ki je s svojimi dosežki trajno prispeval/-a k razvoju znanstveno-raziskovalne in razvojne dejavnosti v Republiki Sloveniji. Zoisovo priznanje se podeli posamezniku, posameznici ali skupini za delo, ki je nastalo pretežno v Republiki Sloveniji, ali h kateremu so prispevali/-e delavci/-ke organizacij s sedežem v Republiki Sloveniji.

Pri ocenjevanju vlog za Zoisovo priznanje se upoštevajo dela, ki so bila objavljena v zadnjih sedmih letih pred predlaganjem (od vključno leta 2015 do vključno leta 2021).

**3.3 Priznanje ambasador oziroma ambasadorka znanosti Republike Slovenije**

Za pomembne dosežke pri promociji in razvoju slovenske znanstvene in razvojne dejavnosti v tujini Odbor podeljuje priznanje ambasador/-ka znanosti Republike Slovenije.

**3.4 Puhova nagrada**

Za izume, tehnološke in netehnološke razvojne dosežke in uporabo znanstvenih izsledkov vseh znanstvenih področij pri uvajanju novosti v gospodarsko in družbeno prakso Odbor podeljuje Puhovo nagrado.

Puhova nagrada se podeli za:

* življenjsko delo posameznika/-ce, ki se je s svojimi dosežki v celotnem življenjskem obdobju izjemno uveljavil/-a ter s tem prispeval/-a h gospodarskemu oziroma družbenemu razvoju ter gospodarsko učinkoviti družbi v Sloveniji,
* vrhunske dosežke posameznika, posameznice ali skupine posameznikov/-c, ki so se izjemno uveljavili s svojimi dosežki, ki imajo izjemen pomen za gospodarski oziroma družbeni razvoj posameznega področja, regije ali države.

Za Puhovo nagrado za življenjske dosežke je lahko predlagan/-a kandidat/-ka, ki je dopolnil/-a 65 let starosti.

Puhova nagrada za vrhunske dosežke se podeli posamezniku, posameznici ali skupini za vrhunski dosežek ali več vrhunskih dosežkov, ki je nastal ali so nastali v zadnjih sedmih letih (od vključno leta 2015 do vključno leta 2022).

**3.5 Puhovo priznanje**

Za pomembne dosežke na področju razvojne dejavnosti s področij naravoslovja, tehnike, ved o življenju, humanistike in družboslovja Odbor podeljuje Puhovo priznanje.

Puhovo priznanje se podeli posamezniku, posameznici ali skupini ~~posameznikov~~ za pomemben dosežek ali več dosežkov, ki imajo pomen za razvoj podjetja ali gospodarski oziroma družbeni razvoj krajevne skupnosti ali občine.

Puhovo priznanje se podeli posamezniku, posameznici ali skupini za pomemben dosežek ali več pomembnih dosežkov, ki je nastal ali so nastali v zadnjih sedmih letih (od vključno leta 2015 do vključno leta 2022).

***4. Kriteriji in merila za izbiro prejemnikov nagrad oziroma priznanj***

Pri svojih odločitvah glede del, ki se nagrajujejo, Odbor upošteva naslednje kriterije in merila za podelitev:

**4.1 Zoisove nagrade in Zoisovega priznanja:**

* izvirnost dosežkov, ki so pomemben prispevek k znanosti, in nove ideje, pomembne za nadaljnji razvoj znanosti ali stroke na posameznem področju doma in v tujini,
* razvijanje novih metod, uporabnih v določeni znanstveno-raziskovalni dejavnosti,
* objave v vrhunskih revijah ali monografijah,
* visoka odmevnost (citiranost),
* ali dosežki pomembno bogatijo kulturo.

**4.2 Priznanja ambasador/-ka znanosti RS:**

* izkazano znanstveno delovanje v tujini,
* izkazani prispevek pri prenosu izvirnih znanstvenih dosežkov in spoznanj v Republiko Slovenijo,
* podeljena ugledna mednarodna priznanja,
* izdane monografije ali druge knjige s široko odmevnostjo v tujini,
* odmevne (visoko citirane) raziskave,
* odmevni nastopi na znanstvenih srečanjih,
* vodstveno delo v uglednih znanstvenih in strokovnih združenjih,
* uredniško delo v uglednih znanstvenih revijah.

**4.3 Puhove nagrade in Puhovega priznanja:**

* izjemnost dosežkov glede njihove inovativnosti in izvedbene odličnosti,
* dokazani ekonomski ali družbeni učinki,
* prispevek k dobrobiti in razvoju Republike Slovenije.

Ravnanje kandidatov in kandidatk ter dela, predlagana za priznanje ali nagrado, morajo biti v skladu z načeli Evropskega kodeksa za ohranjanje raziskovalne poštenosti, ki ga je sprejelo Združenje evropskih akademij (ALLEA) in je objavljen na njihovi spletni strani (https://allea.org/code-of-conduct/).

Posamezniku oziroma posameznici se lahko podeli največ ena nagrada oziroma priznanje iste vrste. Vloga za nagrado ali priznanje ne sme vključevati del, ki so bila deloma ali v celoti že predmet prejšnjih nagrad ali priznanj.

Pravilnik v 2. členu določa, da člani in članice Odbora v času trajanja mandata ne morejo kandidirati za nagrade in priznanja.

***5. Navedba obdobja, za katero se nagrada oziroma priznanje podeljuje***

Nagrade in priznanja se podeljuje za leto 2022.

Zakon v 16. členu določa, da se nagrade in priznanja podelijo vsako leto ob obletnici rojstva Žige Zoisa. Zoisove nagrade, Zoisova priznanja, priznanje ambasador znanosti RS, Puhovi nagradi in Puhovo priznanje bodo predvidoma podeljeni 1. decembra 2022.

***6. Obvezne sestavine vloge za predloge kandidatov in kandidatk za nagrade in priznanja***

Obvezne sestavine vloge:

1. izpolnjen prijavni obrazec Obr.: NP-01/2022, s podpisi predlagatelja/-ice, kandidata/-ke in dveh strokovnjakov/-inj, ki pripravita strokovno utemeljitev predloga (s katerim izjavijo tudi, in da sta pisna in e-vloga istovetni in da je bil pri delih, predlaganih za priznanje ali nagrado, upoštevan Evropski kodeks za ohranjanje raziskovalne poštenosti).
2. dela, ki so osnova predloga za nagrado,
3. strokovna utemeljitev vloge,
4. bibliografija kandidata oziroma kandidatko (za zahtevano obdobje),
5. biografija kandidata/-ke, če je predlagan/-a za nagrado za življenjsko delo,
6. zgoščenka (CD oz. DVD) ali spominski ključek z vlogo, ki vsebuje vse sestavine kot vloga v pisni obliki.

Strokovno utemeljitev pripravita in podpišeta najmanj dva/-e strokovnjaka/-inji s področja, na katerega sodi predlagano delo za nagrado oz. priznanje.

Vsi predlogi morajo biti v celoti predloženi v dveh izvodih, in sicer v enem papirnem in enem elektronskem izvodu. Vsa dokumentacija v prilogah mora biti tudi v elektronski obliki, razen kadar to ni mogoče (npr. monografije).

Razpisno dokumentacijo s prijavnim obrazcem dobite na spletni strani Ministrstva za izobraževanje, znanost in šport v rubriki »Seznam javnih razpisov«:

<http://www.mizs.gov.si/si/javne_objave_in_razpisi/okroznice/arhiv_okroznic/okroznice_razpisi_in_javna_narocila/javni_razpisi/>

***7. Organ, ki bo odločal o izboru kandidatov oziroma kandidatk za nagrade in priznanja***

O izboru kandidatov/-tk za nagrade in priznanja odloča Odbor, ki določi tudi denarno višino nagrad in priznanj glede na s proračunom Republike Slovenije zagotovljena sredstva. Odločitev Odbora o izboru kandidata/-ke je dokončna.

***8. Rok, v katerem morajo biti predložene vloge, način predložitve vlog ter opremljenost vlog***

Strokovno utemeljene vloge za Zoisove nagrade, Zoisova priznanja, Puhove nagrade, Puhova priznanja in priznanja ambasador/-ka znanosti RS morajo biti po napovedi objave javnega razpisa v Uradnem listu Republike Slovenije in objavi javnega razpisa na spletnih straneh Ministrstva za izobraževanje, znanost in šport oddane priporočeno na pošto najkasneje do petka, 6. maja 2022 do 12 h v zaprti ovojnici na naslov: Ministrstvo za izobraževanje, znanost in šport, Masarykova 16, 1000 Ljubljana.

Na pošiljki morajo biti navedeni ime in priimek ter poštni naslov pošiljatelja/-ke, označena pa mora biti tudi z ustrezno oznako »Ne odpiraj – predlog za Zoisovo nagrado« ali »Ne odpiraj – predlog za Zoisovo priznanje« ali »Ne odpiraj – predlog za Puhovo nagrado« ali »Ne odpiraj – predlog za Puhovo priznanje« ali »Ne odpiraj – predlog za priznanje ambasador znanosti Republike Slovenije«.

Nepravočasne in nepravilno označene vloge ne bodo obravnavane.

***9. Datum odpiranja vlog obveščanje in vračilo vlog s predlogi za kandidate oziroma kandidatke za nagrade in priznanja***

Komisija za odpiranje vlog bo odpirala vloge predvidoma 11. maja 2022 v prostorih Ministrstva za izobraževanje, znanost in šport.

Komisija bo odpirala samo v roku dostavljene in pravilno označene vloge.

Nepravočasne in nepravilno označene vloge ter vloge s pokojnimi kandidati/-kami bodo vrnjene pošiljateljem po odpiranju vlog.

Nepopolne vloge, ki ne bodo vsebovale obveznih sestavin vloge, ne bodo obravnavane. Vloge z nepopolno izpolnjenim prijavnim obrazcem zaradi manjkajočih originalnih lastnoročnih podpisov bodo obravnavane le, če bodo dopolnjene z manjkajočimi lastnoročnimi podpisi. Take dopolnitve vlog morajo biti najkasneje 13. maja 2022 oddane na pošti. Označene morajo biti z napisom »Dopolnitev vloge za priznanje/ za nagrado«.

Predlagatelji/-ce ali kandidati/-ke za nagrade ne bodo posebej obveščeni o rezultatih razpisa. Prejemniki/-ce nagrad in priznanj bodo objavljeni/-e na svečani podelitvi.

Obravnavane vloge bodo vrnjene predlagateljem/-icam po svečani podelitvi nagrad in priznanj.

***10. Odgovorna oseba za dajanje informacij v času objave razpisa***

Dodatne informacije v zvezi z javnim razpisom so do zaključka razpisa na voljo pri kontaktni osebi Ministrstva za izobraževanje, znanost in šport, mag. Marti Šabec, in sicer na elektronskem naslovu [marta.sabec@gov.si](mailto:marta.sabec@gov.si) in tel. 01 478 4739 ali 031 361 159.

prof. dr. Janez Plavec

predsednik Odbora